Terminaal siek man vra hof vir genadedoodArgieffoto Die hooggeregshof in Pretoria het Woensdag gehoor dat diere beter behandel word as mense tydens ŉ aansoek van ŉ man wat terminaal siek is en genadedood wil ontvang. “Ons is trots omdat ons hierdie gevorderde handves van menseregte het… maar ons wil in die Middeleeue bly,” het HB Marais, regsverteenwoordiger vir Robin Stransham-Ford (65), gesê. Stransham-Ford, ŉ voormalige advokaat, is terminaal siek met prostaatkanker en is vir die afgelope twee maande op morfien. Hy vra die hof om hom toe te laat om die tyd en plek van sy dood te kies en hy het ŉ dokter se hulp nodig om dit te doen. Regter Hans Fabricius het Marais gereeld onderbreek en met Stransham-Ford saamgestem. “Selfs ŉ spogresiesperd wat miljoene rande werd is, word geskiet as sy been gebreek is,” het hy gesê. Fabricius het vroeër Doctors for Life en Cause for Justice toegelaat om as vriende van die hof tot die saak toe te tree. Hulle staan Stransham-Ford se aansoek teen. Argumente rondom etiek en filosofie is in die hof geopper, maar Fabricius het dit kortgeknip. “Ons kan die hele week praat. Die vraag is bloot: In die afwesigheid van wetgewing, watter regte het die applikant?” Fabricius het aan Marais gevra of hy van mening is dat daar geen wetlike verskil tussen die oorhandiging van ŉ pil, die afskakel van ŉ lewensondersteuningmasjien of ŉ dodelike morfieninspuiting is nie. Marais het ja geantwoord. Dignity SA ondersteun Stransham-Ford se aansoek. News24